***Lister*** (før mai 2014: ***Farsunds Avis***) er en avis som blir utgitt i Farsund i Vest-Agder. Den er lokalavis for kommunene Farsund, Lyngdal, Kvinesdal, Flekkefjord og Hægebostad. *Lister* kommer ut tre dager i uken på papir, samt digitalt på nettsiden *Lister24.no*. Hovedredaksjonen ligger i Farsund by, men avisen har også kontor i Lyngdal.

Avisen ble etablert som *Farsunds Avis* i 1889 og kom ut første gang 15. juni samme år. Den var helt fra starten av lokaleid, inntil Kristiansands-avisen *Fædrelandsvennen* kjøpte aksjemajoriteten i november 2008. Avisen hadde frem til 2010 eget trykkeri, men trykkes i dag hos Polaris Trykk i Arendal. Mediehuset har vært gjennom flere store endringer etter 2010. Antall ansatte er redusert fra rundt 30 til 10, og tjenester som annonseproduksjon, sideproduksjon, økonomi og kundebehandling er overført til konsernnivå. Avisens nettsted ble oppgradert i 2013 med innføring av brukerbetaling på en rekke saker og tjenester. Året etter skiftet avisen navn til *Lister*, og utgivelsesfrekvensen gikk samtidig ned fra seks til fire dager i uken. Avisen har også endret sitt nedslagsfelt til hele Listerregionen. Godkjent nettoopplag var 5797 eksemplarer på papir og nett andre halvår 2020, mens mediehuset hadde 12 900 lesere første kvartal 2021.

Avisens ledelse
---------------

* Daglig leder og redaktør: Svein Morten Havaas
* Salgs- og markedssjef: Øyvind Sletten
* Styreleder: Håvard Kvalheim

Avisens historie
----------------

Avisen er en direkte videreføring av *Farsunds Avis* som ble etablert i Farsund i 1889. Den oppsto som en konkurrent til avisen *Lister* fra 1878, venstresidens talerør i Farsund. 

Historien vil ha det til at *Farsunds Avis* ble unnfanget ved en trykkfeil. *Lister* hadde brakt en artikkel fra en fest i byens gymnastikksal, arrangert av Farsund Høire. Presteskapet deltok og ble i artikkelen omtalt som «presteskrap». Etter all sannsynlighet var dette en trykkfeil, men reaksjonen fra byens borgerskap var å stifte egen avis. 15. juni 1889 kom avisen ut for første gang. *Farsunds Avis* var ingen Høyre-avis fra starten, men ble det snart. Først i 2002 ble avisen partipolitisk uavhengig, og inntil da måtte både redaktøren og nye aksjonærer ha partiboken i orden.

Konkurrenten *Lister* gikk inn i 1934, men avisens logo og avishode gjenoppsto i 2010 – på sin tidligere konkurrents regionutgave hver torsdag.

### Fra Brøvig, via Schibsted til Polaris

Avisens logo 1889–2014.
Familien Brøvig sto sentralt i avisen i flere tiår. Fra 1903 til 1915 hadde skipsreder Th. Brøvig redaktøransvaret. Rederfamilien var dessuten hovedeiere i avisen frem til 3. november 2008, da den solgte sin eierpost på 58,2 prosent. Kjøper var Schibsted-eide *Fædrelandsvennen*, som da kjøpte 86,24 prosent av aksjene i AS Farsunds Aktiebogtrykkeri – som er avisutgiverens juridiske navn. Høsten 2019 ble det kjent at Polaris Media, sammen med Agderposten Medier, ville etablere et nytt mediehuskonsern på Sørlandet. Lister var en del av dette oppkjøpet og etableringen av Polaris Media Sør AS. Sistnevnte selskap eier i dag 89,15 prosent av aksjene i AS Farsunds Aktiebogtrykkeri.

### Regional og digital satsing

Avisen ble morgenavis i 2000 og gikk over fra fullformat til tabloidformat to år senere. På denne tiden var avisens nedslagsfelt kommunene Farsund, Lyngdal og Hægebostad, men i januar 2008 startet mediehuset med storutgaver på torsdager, der avisen ble distribuert til hele Listerregionen. Torsdagsutgaven hadde et regionalt fokus, og dekket Farsund, Flekkefjord, Lyngdal, Kvinesdal og Hægebostad på like journalistiske vilkår. I januar 2010 hentet *Farsunds Avis* frem den gamle logoen til rivalen *Lister* og byttet navn på torsdagsutgaven på papir. Under Mediedagene i Bergen i 2011 fikk *Lister*-satsingen bronse i klassen «Årets nyskapning».

Etter 121 års drift ble det gamle trykkeriet lagt ned våren 2010, og pressen ble solgt. Trykkingen av avisen ble først flyttet til *Fædrelandsvennen* i Kristiansand, siden til Schibsted Trykk AS på Forus i 2014 og igjen til Schibsted Trykk Oslo i 2016. Siden januar 2020 har avisen blitt trykket i Polaris Trykk i Arendal. 

I desember 2010 flyttet avisen ut fra sitt gamle avishus i Strandgaten i Farsund til nye lokaler på Gåseholmen, noen hundre meter unna. 

Avisens hovedkontor 2010–2020 på Gåseholmen i Farsund.
24. januar 2013 oppgraderte *Farsunds Avis* sin nettside og omdøpte den til *Lister24.no*. For å møte nye leserkrav om å bli oppdatert hele døgnet, innførte avisen en ny abonnementsmodell i mai 2014. Leserne måtte heretter abonnere for å få tilgang til alt innhold på *Lister24.no*, ikke-abonnenter kun fikk lese et begrenset antall saker. I tillegg ble en elektronisk utgave av papiravisen inkludert i abonnementet. 

### Fra *Farsunds Avis* til *Lister*

I 2014 gjorde mediehuset også vesentlige endringer i sin papirutgave. Antall utgivelsesdager ble redusert fra seks til fire per uke, og avisen skiftet navn til *Lister* alle utgivelsesdager. Parallelt med dette satset *Lister* ytterligere på sin digitale utgave, blant annet med mer video. Avisen bygde et studio for nett-tv for TV-produksjon. Dette ble etter hvert avviklet. Men aktiviteten med å sende direkte fra utvalgte politiske møter, konserter, revyer og sportsarrangementer har de fortsatt med.

Fra januar 2019 ble frekvensen på papirutgaven endret igjen - fra fire til tre dager. Mandagsavisen ble kuttet ut. Papiravisen kommer nå ut hver tirsdag, torsdag og lørdag.

I 2015 ble *Lister24.no* nominert til «Årets nettsted» av Mediebedriftenes Landsforening, blant annet i konkurranse med *VG* og *Bergens Tidende*. I 2018 ble avisen kåret til «Årets lokalavis» av Landslaget for lokalaviser.

I 2020 hadde avisen et nettoopplag på 5797 for papir og digital. Mediehuset hadde første kvartal 2021 et samlet lesertall på 12900 unike lesere, med på 7100 papir og 9800 på nett.

Avisen flyttet i 2020 tilbake til sine tidligere lokaler i Strandgaten i Farsund, etter å ha hatt tilhold på Gåseholmen i Farsund sentrum i ti år, fra 2010 til 2020.

Avisens hovedkontor i Strandgaten 7 i Farsund, august 2021.
### Omstilling og endringer

Avisen har i likhet med andre norske mediebedrifter vært gjennom omfattende omstillingsprosesser og nedbemanninger de siste årene. Etter den siste store nedbemanningsprosessen i 2014 og senere omorganiseringer, har avisen nå ti reaksjonelt ansatte. Tallet på ansatte er mer enn halvert siden 2010. Annonseproduksjon, markedsavdeling, ekspedisjon, kundesenter, økonomifunksjoner og lesermarkedsoppgaver utføres på konsernnivå. På et tidspunkt ble det inngått et tettere redaksjonelt samarbeid med søsteravisene *Lindesnes* i Mandal og *Søgne og Songdalen Budstikke* i Søgne, men dette opphørte etter kort tid. I 2018 innførte Schibsted en ny styringsmodell som medførte at de tre nevnte avisene fikk felles ansvarlig redaktør. Denne endringen ble sterkt kritisert av de ansatte, og endte med at daværende redaktør Sveinung W. Jensen trakk seg i protest et par måneder senere. Han var den andre redaktøren i avisens historie til å gå av i protest, etter at redaktør Billy Nenningsland i 1959 sa opp da styret overprøvde hans nei til en ølannonse.

Dagens ansvarlige redaktør og daglige leder, Svein Morten Havaas, ble formelt ansatt i mai 2020 etter først å ha vært konstituert et par måneder.

Omsetningen til *Lister* var i 2020 på rundt 27 millioner kroner, og avisen gikk med et overskudd på 71 000 kroner før skatt. Driftsresultatet var 259 000 kroner.

Opplag
------

Nettoopplagstall hentet fra Medienorge:

|  |  |  |  |
| --- | --- | --- | --- |
| * 2006: 6 044
* 2007: 6 062
* 2008: 6 103
* 2009: 6 094
* 2010: 5 994
* 2011: 5 897
* 2012: 5 771
* 2013: 5 437
* 2014: 5 405
* 2015: 5 027
* 2016: 5 273
* 2017: 5 406
* 2018: 5 978
* 2019: 6 042 (første halvår)
* 2019: 6 152 (andre halvår)
* 2020: 5 921 (første halvår)
 | 

|  |
| --- |
|  |
| Utviklingen i nettoopplag fra år 2006.Papirandel i mørk, digital andel i lysere tone |

 |

Redaktører
----------

* 1889–1890: Alfred Olsen
* 1891–1901: Håkon Salvesen
* 1901–1902: Rolf Sundt
* 1903–1915: Th. Brøvig
* 1916–1933: Torleif Jacobsen/Erling Syvertsen/Nils Arnesen
* 1934–1939: Lars Sande
* 1939–1953: Einar Holmer Hoven
* 1953–1959: Billy Nenningsland
* 1959–1963: Kristian Fahlstrøm
* 1964–1968: Einar Nistad
* 1969–1983: Kristian Fahlstrøm
* 1983–2002: Gunvald A. Justnæs
* 2002–2009: Steinar Spjelkaviknes
* 2009–2018: Sveinung W. Jensen
* 2018–2019: Fridtjof Nygaard
* 2020–: Svein Morten Havaas

Referanser
----------

1. ↑  «Avisen Lister - Farsund - Roller og kunngjøringer». *www.proff.no*. Besøkt 17. oktober 2020.
2. 1 2  «Om Farsunds Avis». *web.archive.org*. Farsunds Avis. 15. februar 2008. Arkivert fra originalen Bruk av `|arkiv_url=` krever at `|arkivdato=` også er angitt (hjelp). Besøkt 10. juni 2019.
3. 1 2 3  «Farsund kundesenter - Litt avishistorie». *web.archive.org*. Farsunds Avis. 15. februar 2008. Arkivert fra originalen Bruk av `|arkiv_url=` krever at `|arkivdato=` også er angitt (hjelp). Besøkt 10. juni 2019.
4. ↑  «Roller, aksjonærer og styresammensetning av AS Farsunds Aktiebogtrykkeri - Regnskapstall». *www.regnskapstall.no*. Besøkt 9. juni 2019.
5. ↑  «Eigarskap i norske medium». *Medietilsynet*. Arkivert fra originalen 18. juli 2017. Besøkt 18. juli 2017.
6. ↑  «Farsunds Avis får nye eiere». *Fædrelandsvennen*. Besøkt 10. juni 2019.
7. ↑  «Her er alle vinnerne». *kampanje.com*. Besøkt 9. juni 2019.
8. ↑  Espeland, Anett Johansen (29. juni 2016). «Nå skal papiravisa trykkes klokka 17 dagen før». *NRK*. Besøkt 9. juni 2019.
9. ↑  Svein Morten Havaas (3. mai 2010). «Farsunds Avis flytter fra Strandgaten». *Lister24*. Besøkt 10. juni 2019. [*død lenke*]
10. ↑  Larsen, Lars Erik (16. mai 2014). «Blir regionavis fire dager i uken». *Lister24*. Besøkt 10. juni 2019. [*død lenke*]
11. ↑  Nygaard, Kjetil (16. mai 2014). «Kutter to av seks avisutgivelser». *Fædrelandsvennen*. Besøkt 10. juni 2019.
12. ↑  Johansen, Glenn Slydal (14. april 2018). «Lister er Årets lokalavis». *journalisten.no* **(norsk)**. Besøkt 9. juni 2019.
13. ↑  «Opplagstall». *www.mediebedriftene.no* **(norsk)**. Besøkt 17. oktober 2020.
14. ↑  «Lesertall.». *www.mediebedriftene.no* **(norsk)**. Besøkt 10. juni 2019.
15. ↑  Tom Arild Støle (19. september 2020). «Tilbake til Strandgaten igjen». *www.lister24.no*. Besøkt 17. oktober 2020.
16. ↑  «AS Farsunds Aktiebogtrykkeri». *data.brreg.no*. Brønnøysundregistrene. Besøkt 9. juni 2019.
17. ↑  Bjørn Hoel (27. juni 2018). «"Ledelsen skal konsentrere seg primært om innholdet"». *Lister24*. Besøkt 10. juni 2019. [*død lenke*]
18. ↑  Michalsen, Gard L. (28. juni 2018). «Schibsted skal ha felles toppsjef for tre lokalaviser. Lister-redaktør Sveinung W. Jensen er «sterkt kritisk»». *Medier24.no* **(norsk)**. Besøkt 10. juni 2019.
19. ↑  Bjørn Hoel (27. juni 2018). «Frykter at avisens selvstendighet svekkes». *Lister24*. Besøkt 10. juni 2019. [*død lenke*]
20. ↑  «Redaktør går i protest: – Hele omleggingen er absurd». *Fædrelandsvennen*. Besøkt 10. juni 2019.
21. ↑  Joakimsen, Hilde Wøhni (6. september 2018). «Skal lede Schibsteds lokalaviser på Sørlandet». *Lindesnes*. Besøkt 10. juni 2019.
22. ↑  «Avisen Lister - 911592592 - Farsund - Se Regnskap, Roller og mer». *www.proff.no*. Besøkt 17. oktober 2020.
23. ↑  «Opplagstall norske aviser». *medienorge* **(norsk)**. Besøkt 9. juni 2019.
24. ↑  «Fridtjof Nygaard skal lede Schibsteds lokalaviser på Sørlandet» **(norsk)**. Arkivert fra originalen 13. september 2018. Besøkt 13. september 2018.